Lembit Valt

Lembit Valt (2. august 1934 Uue-Saaluse – 21. oktoober 2008 Tallinn) oli eesti teadusfilosoof, globalist ja teadusloolane.

Aastail 1952–1957 õppis Valt Tartu Riikliku Ülikooli füüsikaosakonnas, kus temast kujunes optikateoreetik tahkiseoptika koolkonnas, mille rajas hilisem rektor Feodor Klement. Õppejõududest avaldasid talle mõju ka Harald Keres, Paul Kard, Karl Rebane jt.

Akadeemilist karjääri alustas Valt füüsikaõppejõuna, aspirantuuris pühendus füüsika ja laiemalt teaduse tunnetusfilosoofiale ja selle arendamisele. Aspirantuuri läbis ta Feodor Klementi soovitusel Moskvas, kus temast sai modelleerimise kui teadusmeetodi üldkäsitluse looja. Lembit Valdi interdistsiplinaarne lähenemine ja mõju teadusfilosoofiale lubasid tal osaleda väljaspool Moskvat ja Leningradi teadusfilosoofia rahvusvahelistel tippüritustel ja maailmakongressidel. Poliitilistel põhjustel loobus Valt pakutud kolmeaastasest doktorantuuri stipendiumist Cambridge'i Ülikoolis. Hiljem töötas ta siiski Moskva, Chicago, Bostoni, Berliini ja Stockholmi ülikoolides ja teadusasutustes. 

Eestis oli ta vähemalt kolm aastakümmet laialt tuntud ka väljaspool akadeemilist töökeskkonda. Valt pidas populaarseid avalikke loenguid ning tegutses publitsisti, toimetaja, juhendaja, konsultandi, retsensendi ja entsüklopedistina. 
 
Aastatel 1957–1970 oli Valt Tartu Riikliku Ülikooli õppejõud, 1964–1966 samas filosoofiakateedri juhataja. Õppejõutöö ja filosoofiakateedri juhatamise järel Tartu Ülikoolis sai Lembit Valdist 1970. aastal tallinlane, kuid loenguid aspirantidele ja vabakuulajatele alustas ta Tallinnas juba 1963. Valt rajas Teaduste Akadeemia ajalooinstituudis filosoofia sektori ja juhatajana kujundas selle uurimissuunad. 1963. aastast oli ta ENE ja EE kaastööline, pikka aega toimetuskolleegiumi ja selle büroo liige, 1972–1977 peatoimetaja asetäitja.

1981. aastast määrati ta Teaduste Akadeemia filosoofiakateedri loojaks ja juhatajaks. 1993. aastast oli Valt Tallinna Pedagoogikaülikooli teadusloo ja teadusmetodoloogia professor, 1997. aastast emeriitprofessor. Peale üliõpilaste koolitas Lembit Valt Õpilaste Teaduslikus Ühingus, õpetajaid täiendusinstituudis, meedikuid, ajakirjanikke, paljude erialade teadlasi jpt metodoloogiaseminarides. 

Lembit Valt ja paljud tema õpilased olid tegevad Eesti Vabariigi iseseisvuse taastamises, mõjukad teadlased ja ühiskondliku elu tegelased. Tema otsestest õpilastest on tuntud näiteks Priit Järve, Ülo Kaevats, Edgar Savisaar, Rein Ruutsoo ja Peeter Müürsepp juunior. Kandidaadi- või magistrieksami võttis Valt vastu rohkem kui 2500 inimeselt, kelle hulgas oli ta enda sõnul "vähemalt kabineti jagu Eesti ministreid, sadakond riigikogu liiget".

Vastutavad ametikohad
 1964–1966 – Tartu Riikliku Ülikooli filosoofiakateedri juhataja
 1970–1981 – Ajaloo Instituudi filosoofiasektori juhataja
 1972–1977 – "Eesti nõukogude entsüklopeedia" peatoimetaja asetäitja
 1972–1999 – "Eesti entsüklopeedia" toimetuskolleegiumi liige
 1981–1989 – Eesti NSV Teaduste Akadeemia filosoofiakateedri juhataja
 1986. aastast Tallinna Pedagoogilise Instituudi / Tallinna Pedagoogikaülikooli õppejõud
 1993. aastast teadusloo ja teadusmetodoloogia õppetooli professor
 1997. aastast emeriitprofessor
 professor eraülikoolis Estonian Business School

Lembit Valdi peamised uurimissuunad olid teadusfilosoofia, teadusmetoodika ja globalistika. Ta kirjutas üle 500 teadusartikli.

Valt oli üks praeguse Tallinna Ülikooli Eesti Tuleviku-uuringute Instituudi asutajaid 1991. aastal. Ta kuulus mitme riigi teadusühingutesse ja oli Eesti Kõrghariduse Hindamise Nõukogu liige.

Tunnustus
Lembit Valt pälvis oma teadustegevusega Eesti teaduspreemia ja Karl Ernst von Baeri medali.

Ta oli Tallinna teenetemärgi kavaler (2006).

Isiklik elu
Nooruses oli Valt sportlane. 

Lühikest aega oli ta abielus Maie Remmeliga, 1977. aastast elu lõpuni oli tema abikaasa dotsent Laine Kadakas.

Teoseid

Teadustöid
Вальт, Л. "Познавательное значение модельных представлений в физике" Тарту: Тартуский государственный университет, 1964

Aimeraamatuid
 Lembit Valt "Mis on kvantmehaanika". Sarjast "Eesti NSV Poliitiliste ja Teadusalaste Teadmiste Levitamise Ühing". Eesti Riiklik Kirjastus, 1960
 Edgar Savisaar ja Lembit Valt "Globaalprobleemid ja tulevikustsenaariumid". Sarjast "Globaalprobleemid". Eesti Raamat, 1983
 Lembit Valt "Mateeria ja teadvus"

Tõlkeid
 "Filosoofia ajaloo lühiülevaade" Tõlkinud Jaan Kross, vene keelest tõlkinud Jaan Rebane ja Lembit Valt. Värsid tõlkinud Jaan Kross. Eesti Raamat, 1974
 Franz-Burkard Burkard, Peter Kunzmann ja Franz Wiedmann "A ja O taskuteatmik. Filosoofia" Tõlkinud Rainer Kivi, M. Kivimäe, Haljand Udam ja Lembit Valt. Eesti Entsüklopeediakirjastus, 2004

Viited

Välislingid 
 

Eesti teadusfilosoofid
Tallinna Ülikooli professorid
Tartu Ülikooli filosoofiakateedri õppejõud
Tartu Ülikooli matemaatika-loodusteaduskonna vilistlased
Metsakalmistule maetud
Sündinud 1934
Surnud 2008